Papersnake/gushiwen huggingface dataset:
苏武慢·忆昔坡仙
虞集（宋代）

忆昔坡仙，夜游赤壁，孤鹤掠舟西过。英雄消尽，身世茫然，月小西寒星火。何似渔翁，不知今古，醉傍蓼花然火。梦相逢、羽服翩跹，未必此时非我。谁解道、岁晚江空，风帆目力，横槊赋诗江左。清露衣裳，晚风洲渚，多少短歌长些。玉宇高寒，故人何处，渺渺予怀无那。叹乘桴、浮海飘然，从者未知谁可。
宿松风阁同钱章靖潘继芳限韵
盛颙（明代）

涉迹商郊世已淹，石潭容得老龙潜。泉声带雨还归壑，山色和云漫入帘。

一窍有天通万象，六尘无地着毫纤。此游不减香山乐，赓倡争夸格律严。
真游觅唐舆题诗不见有怀其人八首
赵蕃（宋代）

雨后林园合，风前裘褐轻。
当游元不恶，有士与同行。
定识田中趣，殊胜俗里情。
谁过江驿静，日听笋舆声。
泊舟山阳偶题
晁补之（宋代）

五岁淮山一梦新，扁舟曾系市桥春。
津亭石磴双垂柳，见我依依似故人。
奉和幸韦嗣立山庄侍宴应制
崔湜（唐代）

丞相登前府，尚书启旧林。式闾明主睿，荣族圣嫔心。

川狭旌门抵，岩高蔽帐临。闲窗凭柳暗，小径入松深。

云卷千峰色，泉和万籁吟。兰迎天女佩，竹碍侍臣簪。

宸翰三光烛，朝荣四海钦。还嗟绝机叟，白首汉川阴。
寄诸洪
朱翌（宋代）

彭蠡春生万顷湖，光明相映棣华跗。鹓雏鸑鷟俱为凤，乳酪醍华总是酥。

归寿其亲来继踵，无求于世独知吾。青天一纸雁数字，南北虽殊意不殊。
送刘方叔兼简全之
王十朋（宋代）

相见无多日，依前又素居。断魂梅的皪，过眼柳萧疏。

疋马来时路，征鸿别后书。君归见温叟，为我问何如。
云松轩杂韵六首寄呈轩中诸君子 其六
刘崧（元代）

想见故人心眼开，石林深处隐平台。黄橙紫蟹皆宜酒，红叶青山且未回。
赠茅山张道者
范仲淹（宋代）

有客生平爱白云，无端年老尚红尘。只应金简名犹在，得见仙岩种玉人。
登石城戍望海寄诸暨严少府
皇甫冉（唐代）

平明登古戍，徙倚待寒潮。江海方回合，云林自寂寥。

讵能知远近，徒见荡烟霄。即此沧洲路，嗟君久折腰。
挽屈妻王华姜
何准道（明代）

怜君匣中镜如月，锦衾夜抱忽焉觖。怜君膝上七弦琴，正当弹处弦凝绝。

玉女之峰山可崩，鸳鸯之湖水可竭。怜君此情黯自知，怜君此恨莽难歇。

幽房风雨泣青灯，是耶非耶半明灭。吁嗟夫人生榆西，万里从君为君妻。

君家高堂母老矣，君家旧隐在清溪。远辞华屋侍君母，夫人明淑真可师。

闻道缔昏在西岳，夜台今傍罗浮归。罗浮西岳仙灵府，生死名山无所苦。

独有弱息在怀中，自今展转依谁乳。寒时谁为衣，饥时谁代哺。

愿君以一身为子兼为母，上奉高堂姑，下抚怀中女。

天荒地老结他生，生生世世还依汝。
【商调】集贤宾_叹世叹浮生
吕止庵（元代）

叹世
叹浮生有如一梦里，将往事已成非。迅指间红轮西坠，霎事间沧海尘飞。正青春绿鬓斑皤，恰朱颜皓首庞眉，转回头都做了北邙山下鬼。题起来总是伤悲，都不如酒淹衫袖湿，花压帽檐低。
【逍遥乐】有何拘系，则不如一枕安然，直睡到红日三竿未起。乐吾心诗酒琴棋，守团圆稚子山妻。富贵功名身外礼，懒营求免受驱驰。则不如放怀遣兴，悦性怡情，展眼舒眉。
【梧叶儿】争甚名和利，问甚么我共你。咱人可也转眼故人稀，渐渐的将朱颜换，看看的早白发催。题起来好伤悲，赤紧的当不住白驹过隙。
【后庭花】叹光阴一梦里，玩韶华如逝水。觑尘世无穷事，尽今生有限杯。莫惑疑，急流中勇退。磻溪岸鱼更美，首阳山蕨正肥，西华峰景物奇，洞庭湖风力微。
【双雁儿】不如闻早去来兮，乐清闲穷究理，无辱无荣不萦系。守清贫绝是非，远红尘参道德。
【醋葫芦】到春来听黄莺枝上鸣，闻杜鹃花下啼。声声叫道不如归，囊中钱劝君休爱惜。拚了个醉而醒醒而复醉，席前花影坐间移。
【幺】到夏来看湖光潋滟生，香风处处微。披襟散发绿杨堤，得一日过一日无了一日。争何名利，想人生自古七十稀。
【幺】到秋来看东篱菊绽金，玩长天月似水。正江涵秋景雁初飞，乐吾心笑谈饮数杯。酒逢知契，把黄花乱插满头归。
【幺】到冬来落琼花阵阵飘，剪鹅毛片片飞。横窗梅影映疏篱，草堂中满斟酒数杯。醉事节盹睡，一任教红尘滚滚往来飞。
【尾声】蜗角名休苦贪，蝇头利总休觅。鹤长凫短不能齐，到头来不知谁是谁。我则待混俗为最，总不如葫芦今后大家提。
题张公洞
单锷（宋代）

松菊投荒山水间，阿谁指点到仙寰。洞门龙出云犹湿，石至丹成火欲寒。

百越楼台摩诘画，三吴烟水季鹰闲。陶然醉卧花间酒，细纳余香满袖还。
北苑一首
刘克庄（宋代）

舂汲常分任，巾篝久服勤。
汝何惭络秀，吾自志朝云。
自贻
陆游（宋代）

痴孙护雀雏，馋仆放池鱼。
怀药问邻疾，典衣收旧书。
缘识
宋太宗（宋代）

欲息何情思，良犹本不真。
群心皆有异，老尽少年人。
旧圆觉
徐集孙（宋代）

云气湿香埃，门蹊印碧苔。
金奎今日赐，翠辇昔时来。
禅定琴台废，诗寒石刻嵬。
万斯年胜地，不敢肆徘徊。
山居即事
戴缙（明代）

山中尘事少，尽日掩柴扉。草盛鹿麋乐，春深笋蕨肥。

玄猿乘月叫，白鸟向人飞。林外时惊犬，山童采药归。
水舫
刘摰（宋代）

天水相将远欲无，扁舟双桨似飞凫。此身未是逃名客，且学鸱夷泛五湖。
舟行赣江半月度彭蠡望见匡庐作
严可均（清代）

浟浟湖汉水，我行多滞淫。忽见庐山面，遐思洞壑深。

断虹收宿雨，飞瀑界秋林。击节自高咏，匡君知此心。
宿山中田家
翁森（宋代）

欹坐颓檐醉浊醪，松油烧尽夜萧骚。
儿童十岁能吹笛，嘹亮一声出月高。
怀寄宝寇元弼
贺铸（宋代）

君投筦库可知非，我饱官粮又愿违。
旧国秋高鸿雁过，长淮水落白鱼肥。
西风吹梦端相觅，南物留人也念归。
何日芦轩下双榻，满持樽酒洗尘机。
看云图
陈景融（明代）

世态炎凉总不知，此心惟与白云期。千岩万壑无人迹，慷慨登临有所思。
邀吴过庭登凤山次韵
陆宽（明代）

浊酒相邀亦可留，新衔曾号醉乡侯。浮村剧雨霏霏入，绕郭春涛细细流。

移榻孤峰因上巳，开樽千里共瀛洲。年来戎马西南急，座有张衡说四愁。
黄超然参议和拙者去郡十五绝又以诗见寄属痰
吴芾（宋代）

三复诗翁白雪篇，渴尘俄得醉心泉。
高人固已追摩诘，好句还应压玉川。
快似凉风来木末，清如皓月出云边。
呼儿好为藏巾笥，莫许闲人取次传。
绝句
蹇汝明（宋代）

我闻敬亭无足取，岑寂况在东南崖。声名一日遍宇宙，正以谢守诗瑰奇。
颂古三十一首
释玿（宋代）

人人尽有生缘，且非夷狄中原。
镇府出大罗卜，赵州亲见南泉。
清明日同逖儿作
金俊明（明代）

频年羁旅向风尘，尚忆嘉名在此辰。四海兵疲悲战燧，千家鬼此啸阴磷。

垂垂酒旆旗亭雨，寂寂花泥马厩春。强把一尊那得尽，石泉槐火为谁新。
赵逵明大社四月一日招游西湖十首
杨万里（宋代）

画舫侵晨系柳枝，主人生怕客来迟。
娇云嫩日无风色，幸是湖船好放时。
粉蝶儿·一箭和风
史浩（宋代）

一箭和风，秾熏许多春意。闹蛾儿、满城都是。向深闺，争翦碎、吴绫蜀绮。点妆成，分明是、粉须香翅。玉容似花，全胜故园桃李。最相宜、鬓云秋水。怎教他，却去与、庄周同睡。愿年年，伴星球、烂游灯市。
祈雪
桂超万（清代）

残腊岁如客，土脉乾欲裂。以我径寸心，求天盈尺雪。

天高九万程，求之焉可得。同气或相感，素心与雪洁。

苍苍如不信，剖心甘自由。
偈颂一百六十九首 其八十四
释智朋（宋代）

收则大地全收，展则大千俱覆。黄面瞿昙，隐身无路。
半俸自戊辰二月置不复言作绝句
陆游（宋代）

俸券新同废纸收，迎宾仅有一絁裘。
日锄幽圃君无笑，犹腾墙东学侩牛。
哨遍 题坐忘斋
朱晞颜（宋代）

一室退藏，隐几坐观，默会人间世。惟集虚，抱一自斋心。

黜聪明形骸之外。回益矣。冥然如丧吾志，乌知礼乐非仁义。

彼造物何知，息黥补劓，徒劳巧任私智。但忘年、忘义乐天倪。

好恶情、都忘物皆齐。鳅与鱼游，鹿与麋交，将无同异。

噫。请试言之。彼知忘此此忘而。海上多矰𥐊，翁鸥乃、两忘机。

想蝶梦庄周，周迷蝶梦，蘧蘧自适无非己。便是是非非，非非是是，由来非马非指。

我而今、鱼兔都忘已。又岂知、筌蹄为得计。问臧谷、亡羊何累。

塞翁得马奚喜，得失成何济，顿忘世味，箪瓢陋巷，乐以忘其忧耳。

便教有酒也忘归。任忘形、相汝相尔。
早起
刘应时（宋代）

斗转星稀夜欲阑，月魂斜堕屋头山。
鸡声唤起十年事，尽在吟窗一枕间。
西窗酴醾
陈宓（宋代）

剪刻千条重，天上柰尔何。
房多攒绿玉，香远酿春醪。
堆架防攀折，逄人费护呵。
不知秋桂晚，庭际长柔柯。
颂古四十四首 其三
释法泰（宋代）

不是风兮不是幡，一重山后一重山。青春雨过无馀因，独倚危楼望刹竿。
溪南梅花
洪迈（宋代）

巉巉石径鸣枯筇，意行诘曲无西东。
心知幽壑梅已动，一枝寄我曾未蒙。
清香横路忽惊顾，冰蕊的皪蛮烟中。
有如佳人久去眼，邂后相得情何穴。
蔬畦压霜翠羽乱，已觉雪片栖丰茸。
嗟我辜此来已晚，攀条嚼蕊聊从容。
玉仙游戏下尘世，绝艳一洗汞铅空。
不知阆苑在何许，叱回风驭无匆匆。
溪寒沙净迷挽仰，坐待山月来朦胧。
岂无尊酒相暖热，锦裘起舞如惊鸿。
仇池老仙羽化久，妙曲三叠余仙风。
归时醉倒不如卧，明日来此谁能同。
海棠盛开而雨
方岳（宋代）

闭门十日雨淋漓，洗尽红香了未知。
才一霎晴齐睡去，几何人见半开时。
世无解语玉超脱，春欲负予金屈卮。
自是晦明天不定，非干工部欠渠诗。
隆兴书堂自警三十五首 其十一
陈淳（宋代）

器局事宏大，心期勿卑污。俗士不必效，汝为君子儒。
海滨
张湄（清代）

海滨槎客旧吟曹，领略春风上绣袍。佳色一帘花掩蔼，孤踪万里水周遭。

未除言语频焚藁，岂有英雄惯捉刀。客里流年容易度，手持汉节尚馀旄。
赠祷旱彭生黄仲珍家僮也
黄玠（元代）

旱魃忍为虐，祠龙拜灵星。踉蹡作禹步，符摄有依凭。

神官与鬼作，霍霍见使令。雷从几上起，云逐剑口生。

一雨滂若注，多稼勃已兴。自彼元气神，惠答如响应。
水调歌头 其三
聂树楷（清代）

高唱拍铜斗，舞态复婆娑。云烟起灭万状，世路是风波。

懒许吞胸八九，快到平头六十，不乐待如何。合眼且放步，皱面莫观河。

劫外劫，梦中梦，屡经过。门前今雨不至，旧雨亦无多。

喜近荷花生日，共酌兰陵美酿，渐觉醉颜酡。我起为翁寿，水调发清歌。
纸衾三首
沈说（宋代）

碎捣霜藤月下砧，清泉泻出簟纹匀。
老翁采药归来晚，剪得山南半段云。
送张行父守赣二首
洪咨夔（宋代）

南斗一帆外，西风千骑头。
莫嗟中落落，须感上休休。
贾谊词林晓，陈蕃墓草秋。
经行拚斗酒，为浣古今愁。
示徒三戒
释原妙（宋代）

举足动步，无益于人，
戒之莫行。
和胡少汲游山
晁说之（宋代）

峭直汉大夫，伊余忝末胄。
出不还良媒，生本值恶宿。
高曾耀图牒，罪戾辱堂构。
十饥付群儿，万恨阁孤咮。
耻争市井日，雅愿农田寿。
感概触目新，忠愤平生旧。
欲论国中枢，谁识不下辏。
偶为江湖游，喜见园林茂。
但恨老子迂，难复处士秀。
怀我故时人，识彼往岁绶。
故人多零落，高义或邂逅。
有美中庸胡，愿息金兰臭。
家住灊岳云，赋此小山狖。
才显便官豸，暂处得僧鹫。
大篇既锦舒，小章亦玉镂。
本期古人知，岂急今朝售。
又如五色丹，必待九转就。
不近恋洛阳，何远惮句漏。
神智此既澄，世网不待透。
明珠雀能衔，黄金鸟解漱。
遗骨一国珍，死鬓百草斗。
果谁真美恶，亦曷定先後。
食柏莫分甘，种漆要自守。
无思粱肉肥，忽厌藜藿瘦。
德义难沃怀，情欲为穿溜。
小人窘咫尺，君子狭宇宙。
清音可相羊，畏途肯宿留。
原宪不知贫，季氏徒夸富。
既皆白发侵，宜各素心究。
内不识织紝，外嗜饱飣餖。
一言可酣醉，八月非醇酎。
苟适年少场，或落春花囿。
武思挥日功，文欲凌云奏。
懒出枥马嘶，惜笑闺女侑。
巧意难幸得，枯胫或遭叩。
君如此攘臂，我此甘缩袖。
归见鲁卫士，未觉风宜陋。
每增输心伪，矧非见面骤。
猿笑识岩穴，鸡鸣知旦昼。
吾语虽不媚，厥意或可後。
丁巳上元日放三雉
薛能（唐代）

婴网虽皆困，褰笼喜共归。无心期尔报，相见莫惊飞。
次韵知郡安抚元夕赏倅厅红梅三首 其三
范成大（宋代）

司花一笑为谁开，知道朱幡得得来。疏影有情当洞户，蔫香无得堕空杯。

风生翰墨留连看，月入笙歌次第催。来岁如今翻旧唱，五云丛里望三台。
双溪
华云（明代）

莲蓉门外水悠悠，杨柳蒹葭岸岸秋。帆影两分青嶂雨，渔家一带白蘋洲。

每疑杜老东西瀼，独放鸱夷远近舟。歌罢沧浪有余兴，济川功业可淹留。
唐生能视手文乞诗戏赠之
释德洪（宋代）

草芜门径过从少，那料秋来夜话同。屋漏移床时发笑，粥稠当话巧于穷。

我留痴绝传身后，君见平生似掌中。明日渡江应转首，数峰无语晚连空。
江上送女道士褚三清游南岳
李白（唐代）

吴江女道士，头戴莲花巾。
霓衣不湿雨，特异阳台云。
足下远游履，凌波生素尘。
寻仙向南岳，应见魏夫人。
三醉图
刘克庄（宋代）

一尖一髠一逢掖，鼎足剧饮豪无敌。
前杯未酹注后杯，髠腹虽大盛不得。
就中觱篥胆尤粗，奋臂乃欲倒葫芦。
瞿聃有此两高弟，彼儒以是丘之徒。
老夫少年亦酣畅，衰病着身屏盆盎。
颇能和会三家书，安敢追陪百觚量。
傅倅请杜守乐语
傅察（宋代）

清时乐事昔难逢，曦御初移昼景融。
麦秀两歧翻翠浪，槐阴四面舞轻风。
挥馀玉尘谈无倦，醉倒金罍酒屡空。
仿佛已闻颁凤诏。朝来喜气满城中。
晚春
释文珦（宋代）

游人只道花时好，老子心偏爱晚春。
万紫千红都谢了，绿阴时见采桑人。
舟次句茨
周紫芝（宋代）

移居来近玉湖中，渔户新添白脚翁。觅句深惭何水部，浮家全似陆龟蒙。

山寒政恐无黄独，地湿应须要鞠藭。晚日飘零天不管，双凫乘雁听西东。
韦侍郎挽词 其二
徐积（宋代）

野水鹤犹回，旧山云不归。不归将奈何，但恐云无依。

公是吴中老，吴人爱公好。公好不来归，泪湿江边草。
咏月
释灵源（宋代）

玉兔步虚碧，冰轮碾太清。广寒宫有路，桂子落无声。
香山寺二绝
白居易（唐代）

空山寂静老夫闲，伴鸟随云往复还。

家酝满瓶书满架，半移生计入香山。

爱风岩上攀松盖，恋月潭边坐石棱。

且共云泉结缘境，他生当作此山僧。
溪亭春日二首借屋三间俯近郊，溪流如练绕兰
程公许（宋代）

极目青天蜀道难，无因长坂得聊骖。
思乡浪费肠回九，行世何聊臂拍三。
杨柳风微生百媚，棠梨书永带余酣。
天涯犹赖春娱客，那得邻山寄一庵。
又登碧云亭感怀三十首
吴芾（宋代）

晚上危亭逸兴多，却寻不艇下烟波。
酒狂聊作碧筒饮，折尽花间几柄荷。
忆王孙 和郯城旅店壁间韵
杨抡（清代）

乱山无主隔前溪。水自东流我自西。柳外桥边住马蹄。

意凄迷。芳草连天一望低。
雪霁池上
寇准（宋代）

雪霁池上亭，晴光照泉石。
暖觉岸冰销，静闻簷溜滴。
务简身暂闲，景幽心自适。
极目望南山，圭峰露微碧。
次韵王亚夫景存县帝春二首
林表民（宋代）

欲劝东君尽一杯，临岐无语独迟回。
晚风自有留连意，递得莺声过柳来。
奉和龟翁送别
施枢（宋代）

为说吟边事，曾陪宴笑频。
自惭无韵者，敢对有名人。
雨洗秦山晓，波明镜水春。
匆匆还别去，芳草正如茵。
艾轩老先生文集刊传上以揄扬其问学下则得佛
陈藻（宋代）

夫子删诗去，流年近二千。
何人悟芣莒，此老独遗筌。
活鲤收入袖，化龙骑上仟。
傍看休发问，无语堪相传。
假令托忠恕，投块答僧禅。
依前提出后，未谁知的然。
给还上手契，各认落江田。
登曲江楼
袁天麒（明代）

马迹车尘不自由，几年才到曲江楼。庙堂勋业归彝鼎，湖海文章寄斗牛。

世路有情人易老，斜阳无语水空流。天风吹乱双吟鬓，又唤荆南花鸟愁。
诫参徒睡不脱衣
释怀深（宋代）

孤舟共渡有夤缘，一众相依岂偶然。但我住山随处所，不令衲子脱衣眠。
江涨
杜甫（唐代）

江发蛮夷涨，山添雨雪流。大声吹地转，高浪蹴天浮。

鱼鳖为人得，蛟龙不自谋。轻帆好去便，吾道付沧洲。
秋日城西访友
刘果实（清代）

葡萄熟后已无瓜，杨柳萧疏村径斜。一树当窗门静掩，豆花红处是君家。
题一鲭百鳜图为李同寅作
范嵩（明代）

长江春暖水草稠，游鱼队队沈还浮。逌然自得不受饵，寄语渔郎莫网钩。

大者如鲲势纵壑，溟海飞出峥头角。煦沬为雨气为云，稿者以苏耕者乐。

太平天子居九重，深山穷谷歌年丰。此鱼变化固难测，谁谓渠在凡鳞中。
老融放耕图皇甫都护雁图二绝 其二
释居简（宋代）

邕邕何处一声秋，杜若汀连宿莽洲。米熟菰蒲随分饱，危机多是稻粱谋。
吴门狱中怀北山旧隐 其二
释道潜（宋代）

诛茅投老卜栖迟，云雨相翻岂易知。夜鹤晓猿休怅望，回车复路可无时。
孤山
杨蟠（宋代）

袅袅云中路，沧浪四面开。
诗人吟不得，唤作小蓬莱。
过武夷
韩元吉（宋代）

不到仙山二十年，道人双鬓亦皤然。
却看翠岭千寻石，又汎清溪九曲船。
目极已高聊自喜，身轻欲上可无缘。
只应猿鹤遥相认，笑我归耕未有田。
彦通叔祖约游云水寺二首 其一
杨万里（宋代）

出门天色阴晴半，著雨途间进退难。知得招提在何许，只凭田父指林间。
试砚
袁说友（宋代）

断璧推良质，寒窗足雅供。
点分鸜眼秀，色渍马肝浓。
岩浸端溪月，纹藏古歙峰。
可怜方寸石，笔下几迎逢。
再次韵和公仪所示
韦骧（宋代）

匆匆下马脱朝衣，夜直仪曹岁晏时。香穗萦回清一榻，烛花明晏耀重帷。

诗成白雪音难和，梦断黄粱熟已迟。见说迟明还剡奏，恳求宫钥待言丝。
浣溪沙·入夏偏宜澹薄妆
李珣（五代）

入夏偏宜澹薄妆，越罗衣褪郁金黄，翠钿檀注助容光。
相见无金还有恨，几回判却又思量，月窗香径梦悠飏。
宝鼎现·神鳌谁断
陈合（宋代）

神鳌谁断，几千年再，乾坤初造。算当日、枰棋如许，争一著、吾其衽左。谈笑顷、又十年生聚，处处豳风葵枣。江如镜，楚氛馀几，猛听甘泉捷报。天衣细意从头补。烂山龙、华虫黼藻。宫漏永、千门鱼钥，截断红尘飞不到。街九轨，看千貂避路，庭院五侯深锁。好一部、太平六典，一一周公手做。赤舃绣裳，消得道、斑斓衣好。尽庞眉鹤发，天上千秋难老。甲子平头才一过，未说汾阳考。看金盘，露滴瑶池，龙尾放班回早。
咏史
陈普（宋代）

王濛谢尚不堪论，庾翼桓温亦浪言。两晋士风真可笑，尽将管葛许深源。
送詹海沤清溪游
廖大圭（元代）

溪水如蓝绿，幽人一叶舟。夕阳成独酌，山色在中流。

清兴今谁及，长吟不自休。归来期扫榻，相对话良游。
栗里华阳窝辞 栗里杯觞及壶樽
王质（宋代）

松陵木瘿，草堂竹根。草堂不贫，仍有瓦盆。在我窝兮不可搀，自古英豪于此韬，不英不豪杯可衔。
五人墓
张进（清代）

意气偶然激，成名竟杀身。空山馀落日，古木出青磷。

地近要离墓，云连胥水滨。匹夫能就义，嗟尔附炎人。
濯足瀑下
蒲寿宬（宋代）

石峡轰轰作雷吼，白虹飞趋电光走。
老蛟搅起阴壑藏，电雪当空射琼玖。
禅僧倚锡疑欲飞，儿童惊呼不停口。
山夫伸足承下沫，阴风凛凛生毛发。
雨飞如箭任不知，旁人休猜铁为骨。
猎骑
薛逢（唐代）

兵印长封入卫稀，碧空云尽早霜微。浐川桑落雕初下，

渭曲禾收兔正肥。陌上管弦清似语，草头弓马疾如飞。

岂知万里黄云戍，血迸金疮卧铁衣。
次韵赠慈书记 其二
王庭圭（宋代）

寂音尊者断声闻，犹似衔枚未战军。横出一枝来大仰，如今不赋暮天云。
颜鲁公名印歌
黄景仁（清代）

颜家世宝鲁公印，我初见之光夺矑。倚天柱地赤文两，铜八分广径亦如。

何论仓籀孰秦汉，招摇输金造化炉。公之灵爽照千古，洞天琳腴结蕊珠。

英英握拳透爪力，侃侃正士端人书。相当印印锥罢画，小署纸尾腥红朱。

初疑砥罢卢奕面，泪痕血渍交模糊。不然老臣忠义胆，一腔色正离方朱。

当时河北廿四郡，大名独邀天子呼。世称鲁公不姓氏，况千载后鲰生乎。

口噤遑敢以手摸，触著恐犯蛟螭衙。颇嫌官诰尚书印，九叠盘曲伤形模。

虽然物以人重耳，以此较彼徒区区。诗成更乞印一纸，佩作肘后龙威符。

要扶心脏作正气，魂梦不敢流荒诬。复愁雷电忽下取，神物一失如亡逋。
宿潘君草堂闻蛙声二首 其一
张耒（宋代）

跳踉鼓怒任争雄，何事鸣呼聒睡翁。不用洒灰烦鲁老，正须两股付吴侬。
子夜歌二首 其一
萧衍（南北朝）

恃爱如欲进，含羞未肯前。朱口发艳歌，玉指弄娇弦。
水际
赵师秀（宋代）

水际移居晚，薰风绿满汀。
密萍妨下钓，高柳碍观星。
忙是僧相过，闲惟雨可听。
寻思非久计，终忆自柴扃。
拟寒山拾得二十首
王安石（宋代）

失志难作福，得势易造罪。
苦即念快乐，乐即生贪爱。
无苦亦无乐，无明亦无昧。
不属三界中，亦非三界外。
颂古
释慧空（宋代）

南瞻部州鉏地，东弗于逮种麦。
西瞿耶尼拽磨，北郁单越喫面。
渔父引二首
李梦符（唐代）

村寺钟声度远滩，半轮残月落山前。

徐徐拨棹却归湾，浪叠朝霞锦绣翻。

渔弟渔兄喜到来，波官赛却坐江隈。

椰榆杓子木瘤杯，烂煮鲈鱼满案堆。
滕王阁
苏辙（宋代）

客从筠溪来，欹仄困一叶。
忽逢章贡余，滉荡天水接。
风霜出洲章，草木见毫末。
势奔西山浮，声动古城嶪。
楼观却相倚，山川互开阖。
心惊鱼龙会，目送凫雁灭。
遥瞻客帆久，更悟江流阔。
史君东鲁儒，府有徐孺榻。
高谈对宾旅，确论精到骨。
余思属湖山，登临寄遗堞。
骄王应笑滕。狂客亦怜勃。
万钱罄一饭，千金卖丰碣。
豪风相凌荡，俳语终仓猝。
事往空长江，人来逐飞楫。
短篇竟芜陋，绝景费弹压。
但当倒罂瓶，一醉付江月。
同尧民游灵源庙廖献臣置酒用马陵二字赋诗二
黄庭坚（宋代）

洪河壮观游，太府佳友朋。
春色挽我出，东风如引绳。
昏昏版筑气，王事始繁兴。
大堤如连山，小堤如冈陵。
增卑更培薄，万杵何登登。
忆昨河失道，平原鱼可罾。
田莱人未复，疮大国方惩。
忽念耒耜闲，为民保丘塍。
百县伐鼛出，夜半废曲肱。
吾侪愧禄廪，游衍事鞍乘。
晁子汉公孙，新去司马丞。
出干大农部，才术见嗟称。
我坐广文舍，七年读书灯。
结发入场屋，肯谓河难凭。
尔来触事短，痴甚霜前蝇。
世味极淡薄，不了人爱憎。
惟得一卮酒，尚能别淄渑。
所以对樽俎，未曾闻斗升。
酌我良已多，狂言恐侵陵。
暮云吞落日，归鸟求其朋。
冷官仆马瘦，及门鼓腾腾。
经鄱阳湖
赵抃（宋代）

舍陆事川程，霜天晓色明。长波万顷阔，大舸一帆轻。

静唱村渔乐，斜飞渚雁惊。云披见楼阁，隐隐豫章城。
顾影自叹
王问（明代）

几番梦里脱根尘，觉后翻嫌再有身。
今夜月明还在地，任渠明灭影中人。
曾谹父招客盛夏转凉
王洋（宋代）

火云烈烈烧尘土，八月炎风正三鼓。
使君传教招近局，雨打红尘风起舞。
人言神物戏悭人，长为微情爱三暑。
晴时得雨静招风，若饮清凉汗如雨。
了知人意通三界，达士挥金天不怪。
今朝宾客杂邹枚，想有笔端风雨快。
句
吴敏（宋代）

人事少陵诗外见，人烟子厚记中行。
出道场山途中作
释智圆（宋代）

独下层峦景物秋。依依云木似相留。
孤舟晓泛平波去，更为青山一转头。
述古四章送范瑞卿回越 其一
岑安卿（元代）

陶朱五湖客，相业霸于越。十年思复仇，一举强国灭。

扁舟烟水思，千载仰遗烈。子今居是邦，景慕有前辙。

试吏固云始，时至亦宏达。
胡捣练
杜安世（宋代）

数枝半敛半开时，洞阁晓妆新注。宝香格艳姿天赋。甘被群芳注。

狂风横雨且相饶，又恐有彩云迎去。牵破少年心情，无计为长主。
富川邂逅戚叔开
毛珝（宋代）

百虫阫蛰雁奔忙，君从何来两袂霜。大冠如箕盍齐鲁，此地无乃惊吠厖。

钓竿曾笑江湖窄，尺水讵容投犗客。取羝为君向东軷，一声裂石扶桑白。
孙及归吴兴
杨亿（宋代）

家在霅溪傍，汀蘋绕舍香。
草玄偏寂寞，为客苦凄惶。
泽国聊倾盖，春闱早擅场。
陔兰行可採，月桂自应芳。
税驾临沧海，回辕指大梁。
裂裳趋远道，负米及高堂。
季子裘虽敝，安仁鬓未苍。
明年杏园裹，辄莫负春光。
偈五首 其三
释弥光（宋代）

一九与二九，相逢不出手。冻得鸱吻头，面南看北斗。

诸禅人，晓不晓，地炉火冷莫嫌寒，更有樵夫赤脚走。
寄严文炳
陈造（宋代）

子云草玄宅，门径积莓苔。
昨梦凭诗说，新雨无客来。
衮衮手可炙，自诧甘寒灰。
蜀庄寂寞者，念我首独回。
清明登胶千四首 其一
安道（清代）

寒食空悲泉下魂，朝来新火暖千门。相沿南圃游春日，浪迹东千著屐痕。

人坐绿茵芳草地，鸟啼红树杏花村。钟声半岭萧郎寺，拟觅高僧封榻论。
送成都卒黎德升赴召崔侍郎荐士召者五人三首
程公许（宋代）

已往嗟奚及，方来当若何。
幸无疏药石，庶可起深疴。
雠伪半卢扁，涤肠须华佗。
康时付公等，随分且弦歌。
从军行二首·其一
王昌龄（唐代）

大将军出战，白日暗榆关。
三面黄金甲，单于破胆还。
题杨虢县竹亭
卢纶（唐代）

夜宿密公室，话馀将昼兴。绕阶三径雪，当户一池冰。

家训资风化，心源隐政能。明朝复何见，莱草古沟塍。
梅
郑谷（唐代）

江国正寒春信稳，岭头枝上雪飘飘。
何言落处堪惆怅，直是开时也寂寥。
素艳照尊桃莫比，孤香黏袖李须饶。
离人南去肠应断，片片随鞭过楚桥。
偈颂一百零二首 其九十三
释绍昙（宋代）

弃万乘金轮，栖六年雪岭。相从外道游，不离那伽定。

无奈凶星照命宫，积世箕裘都丧尽。虽云自业所招，且喜因邪打正。
刘子履少卿挽辞二首 其一
张镃（宋代）

气盖两峰蚤食牛，堂堂声誉冠诸刘。直言不愧上方剑，妙句常轻万户侯。

仙药了无金鼎效，梦魂空绕玉关秋。当时若假三千骑，岂但区区活泰州。
连日雨作顿有秋意怀感之余得诗七首书呈教授
赵蕃（宋代）

闻儿诵书声，两耳辄身明。
青紫云乎哉，老我愧此生。
家声寒如冰，奔走霜鬓盈。
束书故好在，淹泊谅无成。
望江南 其八
樊增祥（清代）

双红豆，私誓桂堂东。世世连枝兼比翼，人间天上可怜侬。

把酒祝东风。
有怀斯远及施仲益次章丘韵
韩淲（宋代）

后湖有徐舅，永丰有施甥。英英怀玉山，方来孰争衡。

世岂无甥舅，人岂无友生。二士真可人，得之于我荣。

蹠寿回也短，司命如不平。已乎系时数，感焉涕泗并。
似臧伯通
陈著（宋代）

玉壶冰里见精神，来望芙蓉幕府新。放胆担当难处事，立身扶府不平人。

公家退食门如水，淡处论交面自春。不是浑身皆古道，肯分一盼老山民。
春词二首
李同芳（明代）

十千沽酒冶游郎，日指桃林是醉乡。
花下停车莺语乱，蹊边拾翠燕泥香。
上邵尚书
郭印（宋代）

康节名天下，流芳到子孙。
素风门户远，皇极典型存。
存邑纷戎马，十年辞帝阍。
家艰俄茹苦，国难更堪论。
上念长城寄，兵分细柳屯。
紫泥颁诏綍，墨绖总戎轩。
权重将军幕，忠求孝子门。
江朝南海阔，星拱北辰尊。
智勇张良足，诗书郄縠敦。
边储裁冗蠹，邦本厚黎元。
士仰苏天覆，人依赵日暄。
势增师旅气，威讋虎狼魂。
帐幄稽前箸，山河暂偃藩。
精诚扶日月，谈笑整乾坤。
贱子欣蒙庇，先君旧感恩。
驾辕怜病马，投木笑穷猿。
扶摇如可借，短翮待腾骞。
寿杨宗德行人父八十
朱诚泳（明代）

薰风四月动朱弦，昼锦堂开上寿筵。翠柏苍松春不老，少微南极夜同躔。

芟强曾慰良民望，登第今推令子贤。从此仙家消息好，等閒沧海变桑田。
东村
陆游（宋代）

今日风日和，衰病亦少平，出门无所之，携幼东村行。
吴地冬未冰，溅溅沟水声。
山卉与野蔓，结实丹漆并。
鸡犬亦萧散，如有世外情。
举手叩柴扉，病叟喜出迎。
从我语蝉联，未寒畴昔盟。
解囊付之药，与尔偕长生。
偶述
徐积（宋代）

淮阴寄食卒为将，南阳閒卧卒为相。孟轲之道其如何，枉尺如何直寻丈。
勋业
叶茵（宋代）

勋业占渔蓑，因閒学种荷。
春秋几燕垒，人世一鸡窠。
雨急溪声壮，堂宽野趣多。
狂歌狂且醉，还感醉时歌。
佘山
凌岩（宋代）

三峰高远翠光浓，右列仙宫左梵宫。月落轩空人不见，野花山鸟自春风。
南屏谦师妙于茶事自云得之于心应之于手非可
苏轼（宋代）

题为引。
?道人晓出南屏山，来试点茶三昧手。
忽惊午盏兔毫斑，打作春瓮鹅儿酒。
天台乳花世不见，玉川风腋今安有。
东坡有意续茶经，会使老谦名不朽。
＊心香 咏香
马钰（金朝）

不＊沉香。闲＊心香。布仁风、处处闻香。人人向善，个个崇香。愿处无为，常清净，自然香。妙洞云香。虎啸喷香。更龙吟、吐出馨香。玉为宝篆，金结丹香。得赴蓬瀛，超三界，献真香。
书扇寄玉嵒在瑶芳所书是日食金桃（洪武庚戌
杨维桢（元代）

昨日追随阿母游，锦袍人在紫云楼。
谱传玉笛俄相许，果出金桃不外求。
先生以洪武庚戌夏五月辛丑卒，此诗其绝笔也。
题彭城南台寺苏眉山诗刻後
贺铸（宋代）

秋风媿度老江蓠，鼎水眉峰隔梦思。
下走误传宣室召。上前谁进子虚辞。
东坡麋鹿同三径，西掖鵷鸾占一枝。
独有野僧违一俗，翠珉新勒旧题诗。
酒边
陈著（宋代）

茶瓯才退酒杯来，酒兴浓时杯复杯。
也须留取三分醒，要带明月清风回。
题永兴寺双罗汉树
刘辰翁（宋代）

胜游重过日，双鬓已如秋。古树连云干，苍枝傍日浮。

阴垂先代影，僧似六朝幽。翠藓横铺地，相贪竟日留。
夜闻城中箫鼓
施枢（宋代）

箫鼓喧天竞看灯，都民应喜见升平。
芳心自不同年少，细嚼梅花坐月明。
留题白崖
庞其章（宋代）

金地枕岩壑，登临荡郁怀。林泉围翠幄，仙洞锁阴霾。

秋练澄江静，云屏叠嶂排。坐凉风入竹，殿古藓侵阶。

潇洒来僧舍，嚣烦厌县斋。白崖今得到，无处问洪崖。
赋得倚树听流泉
陈志魁（清代）

地僻人声静，山泉绕树流。依林身染翠，俯涧耳盈秋。

律吕因波激，宫商触石幽。随风飘别岫，带月响孤洲。

冷韵丛中绕，清音木末浮。会心知不浅，乐意会松楸。
重游
陈俞（宋代）

觉闻浴鼓声，众散我徐赴。
石槽温泉涌，赤脚蹑云雾。
振及新笋林，岸帻古松树。
脱然得轻安，水因本无悟。
早起次叔瞻韵
薛季宣（宋代）

日高政好眠，披衣意何已。不得恋黄紬，弩头非所喜。

厌浥行露多，忘却佳山水。有客爱閒居，被发吟早起。

神清到天元，静极照物始。公乎尚何其，我亦偶然耳。

此事叵立谈，剥剥自鸣指。动息无端环，生人定一理。
次韵汪少卿祷雪有感
方岳（宋代）

梅梢了未知寒在，剪取清溪作雪飞。
正草绿章笺玉帝，顿惊碧宙舞瑶妃。
卖刀我亦耕侯土，歌裤今谁典客衣。
想得夜窗春满袖，燕子彝香暖醉吟归。
梅花落
江总（南北朝）

腊月正月早惊春。
众花未发梅花新。
可怜芬芳临玉台。
朝攀晚折还复开。
长安少年多轻薄。
两两共唱梅花落。
满酌金巵催玉柱。
落梅树下宜歌舞。
金谷万株连绮甍。
梅花密处藏娇莺。
桃李佳人欲相照。
摘叶牵花来并笑。
杨柳条青楼上轻。
梅花色白雪中明。
横笛短箫凄复切。
谁知柏梁声不绝。
重建东堂
程九万（宋代）

宦游偶落云水乡，耻以贫墨为吏商。
三年寄傲南窗月，一瓣为炷东堂香。
翛然清风揖佳客，好古博雅真扬扬。
旧题湔祓古寺壁，浊酒呼索邻家墙。
淋浪醉墨鸾凤舞，警语峭厉凌冰霜。
大碑小碑共检校，次第安置堂中央。
朅来弦歌有馀暇，逸兴賸欲希韩湘。
南塘晚步记邻里语
陆游（宋代）

唤舟欲泛湖，出门日已暮。
顾景遂辍行，老病畏风露。
不如上南塘，萧然散予步。
季子挟书卷，仲孙奉杖屦。
夏秋多杜门，一出惊行路。
邻里相与言：穑事凛可惧，群蝗飞蔽日，残啮到竹树；惟兹数里间，若有神物护，天菑幸独薄，岂以此老故？老人亦自笑：病骨日欲仆，鬼神彼何为，与世殊好恶？相期勤自修，此幸岂可屡。
高景庵泉亭
范成大（宋代）

峰头挥手笑红尘，天入双眸洗翳昏。
万里西风熟粳稻，白云堆里著黄云。
狸奴画轴
王良臣（金朝）

三生白老与乌员，又现吴生小笔前。乞与黄家禳鼠祸，莫教虚费买鱼钱。
蛛网
许廷壁（清代）

寂寞无人处，蜘蛛结网多。琴床尘未净，镜匣恨难磨。

吐讶蚕为茧，张疑雀可罗。年年瓜果节，乞巧问星娥。
哭季长
陆游（宋代）

我荷锄时君赐环，君归我复造清班，无由促席暂握手，每得寄清聊解颜。
造物不令成老伴，著书犹喜在名山。
半年仅得陈蓴鲫，白首临风涕自潸。
迎春花
董嗣杲（宋代）

破寒乘暖迓东皇，簇定刚条烂熳黄。
野艳飘摇金誉嫩，露丛勾引蜜蜂狂。
万千花事从头起，九十韶光有底忙。
岁岁阳和先占取，等閒排日趱群芳。
五福丽中天 贺梁玉立司农生子次汪蛟门韵
龚鼎孳（清代）

三公府邸莺花绕，不数画眉京兆。东阁郎君，槐庭儿子，入手英啼初抱，都人欢笑。

恰锁院词头，紫纶新草。宰相金仓，先判福德临门早。

官事生来能了，陆倕王仲宝，年皆小。上苑春风，华堂文宴。

朱履鬓朋齐到。黑头鼎鼐。鲁后周前，拜稽偏好。贞敏勋猷，贻谋天下少。
昭君解
郑樵（宋代）

巫山能雨亦能云，宫丽三千杳不闻。
延寿若为公道笔，后人谁识一昭君。
南乡子·捣衣
顾贞观（清代）

嘹唳夜鸿惊，叶满阶除欲二更。一派西风吹不断，秋声，中有深闺万里情。
片石冷于冰，雨袖霜华旋欲凝。今夜戍楼归梦里，分明，纤手频呵带月迎。
放龟
郑伯英（宋代）

城中有四灵，麟凤神龙龟。
凤翔兮千仞，麟兮不可羁。
天用莫如龙，在在风云随。
拙哉老督邮，何时列於斯。
浪言莲上巢，甘作床下支。
床支木为辱，刳剔良可悲。
陂塘溢春水，爬沙闯晴羲。
渔师舍网罟，掇取如拾遗。
解甲伏碪砆，哀鸣极鸣咿。
卜师更安忍，鑽灼无完肌。
有身不自灵，昔闻今见之。
百金出敝楮，骈首还清漪。
千岁善保汝，左顾非我期。
愿言贻日者，吉凶访藂蓍。
简徐季益
赵蕃（宋代）

不到西湖又五年，况当风雪探梅天。
出门有愧登山屦，寻友空回访戴船。
送张持国省干归山阴三首
仲并（宋代）

埋轮贤使者，重席老先生。
一别遽多岁，相望无几程。
到家乘暇日，为我话深情。
欲写相思语，昏花字不成。
述忧 其三
姚莹（清代）

长夏忽霖雨，骄阳避轻雷。瓢风湿井干，白石滋莓苔。

佛桑红未休，芭蕉绿尤佳。起视兰与蕙，何时已先摧。

羲皇阐苞符，天地相胚胎。阴阳有始终，序物徒盛衰。

谁能问消息，悠悠使我哀。
答李公蕴
李复（宋代）

腊前曾约走新春，春到无端绝塞行。
戍卒催完灯下甲，急烽连塞雪中城。
万夫扰扰争分饷，一饭匆匆岂暇羹。
自叹东西求斗禄，兵戈已过十年生。
会故人集崔侍郎园池
强至（宋代）

贰卿园沼压关西，上相篇章绝景宜。
旧日宫墙流水过，至今苑地画图知。
孤花春去犹临岸，野蔓晴来欲占篱。
荀令凤凰池更好，不须游旆此迟迟。
七夕曹能始宅上观妓
徐熥（明代）

凉风吹动黄姑渚，正值牵牛逢帝女。一年佳会阻星河，数刻交欢罢机杼。

主人留客当今宵，鸣筝少妇红罗绡。娇声宛转鸾凰曲，媚眼低回乌鹊桥。

引羽流商歌愈缓，玉绳渐落明星烂。履坠簪遗乐未休，钟沉漏尽愁将旦。

临别殷勤赠七襄，秋宵虽短此情长。烛龙已驾扶桑晓，天上人间两渺茫。
寄陈众仲供奉
吴克恭（元代）

骑马都下归，放船湖中赏。恩沾翰林制，乐奏凤池响。

十年雨露间，一日青冥上。虞陈本同姓，词源浩沆漭。

他山翠琰刻，别殿黄金榜。诸公诵合作，观者必抵掌。

昨闻已超然，近见益高爽。宜乎盛名下，传写日以广。

汉史奏德星，君家太丘长。馀音抚庙瑟，致礼张贤网。

吾衰竟五十，所去辄寻丈。云瀑代春弦，女萝为夕幌。

誓挂牛角书，妻子鹿门往。薄忝君子交，幽期起遐想。
世美归侍政府以送君南浦伤如之何作诗送之 其五
邹浩（宋代）

前年可罗雀，朱幡出濠梁。今年可炙手，衮衣登庙堂。

公家本金玉，何曾变炎凉。公子不展眉，端为斯人伤。
水调歌头·今古钓台下
韩淲（宋代）

今古钓台下，行客系扁舟。扁舟何以，云山千叠亦东游。我欲停桡一醉，与写平生幽愤，横管更清讴。小上客星阁，短鬓独搔头。

风乍起，烟未敛，雨初收。一年花事，数声鶗鴂欲春休。吊古怀贤情味，只有浮名如故，谁复识羊裘。赖得玄英隐，相望此溪流。
郴江百咏并序·刘相国书堂
阮阅（宋代）

疏林翠竹水沧沧，问是刘公旧隐堂。
但得青编有完传，故居寂寞亦何伤。
御制雨后出城观览敕朝臣已下属和
司空曙（唐代）

上上开鹑野，师师出凤城。因知圣主念，得遂老农情。

陇麦垂秋合，郊尘得雨清。时新荐玄祖，岁足富苍生。

却马川原静，闻鸡水土平。薰弦歌舜德，和鼎致尧名。

览物欣多稼，垂衣御大明。史官何所录，称瑞满天京。
别谢彦国相公三首 其一
邵雍（宋代）

和诗韩国老，见比以宣尼。引彼返鲁事，指予来西畿。

日星功共大，麋鹿分同微。华衮承褒借，将何答所知。
和上元日游南园赏梅花
司马槱（宋代）

梅簇荒台自可羞，相君爱赏忘宵游。未言美实和羹味，且荐清香泛酒瓯。
颜山歌
吴斌（明代）

欲为紫霞赏，遂作丹霄游。
颜山秀拔五千仞，况于绝顶凌飞楼。
长风吹目空四海，但见天地如虚舟。
龙争虎斗血中野，安知此境长悠悠。
颜山之势何壮哉？飘如云龙上天来，蟠根走脉极九垓。
千岩万壑相萦回，龙池皎雪天镜开。
气蒸六合作飞雨，五月下界惊云雷。
颜公一去不复回，空有仙迹迷苍苔。
凭崖凿翠构珠殿，金仙趺坐莲花台。
雄标胜境掩五岳，胡乃僻处东南隈。
后来观者登崔嵬，超然顿觉辞红埃。
平明攀天望海色，宛若万里潋滟之金杯。
此中昔有芸香客，一朝矫翼腾三台。
我今苦被风尘恼，欲待长彗人间扫。
三花含烟笑人老，青松垂阴得春好。
功名感此不复求，便欲巢云拾瑶草。
终当羽化随青童，鸡为凤凰犬为龙，青天碧海长相从。
回头试问世间士，茫茫尽入三泉中。
寓栖真四宿时二儿寓上庠未知去留又祠命未下颇以为怀
王十朋（宋代）

白帝知何处，黄山且少留。心惭陶靖节，政愧范饶州。

桑下越三宿，江边将半秋。家书及祠命，何日解吾忧。
还家
王浩（清代）

万里还家一欠伸，好怀不隔九州尘。略回海内呻吟意，归及江南橘柚新。

小几安花如有约，幽禽入户似无人。更烦翠袖围佳寐，茗碗炉熏事事真。
咏白鹤花
胡所思（明代）

白鹤花开八月秋，冰姿雪质玉雕锼。联芳宛若排云雁，翔集还如戏水鸥。

华表乍归霜皎皎，青田无梦夜悠悠。烟花嫩逐扬州去，飞向琴堂伴客游。
余澹心寄金陵咏怀古迹诗却寄
王士祯（清代）

千古秦淮水，东流绕旧京。江南戎马后，愁杀庾兰成。
春村
白居易（唐代）

二月村园暖，桑间戴胜飞。农夫舂旧谷，蚕妾捣新衣。

牛马因风远，鸡豚过社稀。黄昏林下路，鼓笛赛神归。
舟中望道场山 其一
张鉴（清代）

瓜皮艇子荡空濛，淼淼寒流瑟瑟风。白塔红亭遥望处，不知身到水晶宫。
民为二殽语
佚名（魏晋）

东殽西殽。渑池所高。
次韵公定世弼登北都东楼四首
黄庭坚（宋代）

真皇多庙胜，仁祖用功深。
卜宅迁九鼎，破胡藏万金。
百年休战士，当日纵前禽。
欲断匈奴臂，不如留此心。
八声甘州·问紫岩去後汉公卿
刘过（宋代）

问紫岩去後汉公卿，不知几貂蝉。谁能借留侯箸，著祖生鞭。依旧尘沙万里，河洛染腥膻。谁识道山客，衣钵曾传。共记玉堂对策，欲先明大义，次第筹边。况重湖八桂，袖手已多年。望中原驱驰去也，拥十州、牙纛正翩翩。春风早，看东南王气，飞绕星躔。
苏秦
徐钧（宋代）

本图富贵快心期，谩借从亲说便宜。
五国攻秦齐不至，客卿正是在齐时。
柳梢青（老人生日）
洪咨夔（宋代）

野服纶巾。白须红颊，无限阳春。二满三平，粗衣淡饭，钟鼎山林。

二前喜气轮囷，道蚕麦、今朝甲申。天放新晴，人占一饱，老子宽心。
句
暨氏（元代）

多情樵牧频簪髻，无主峰莺任宿房。
次韵文少激祈雨有感
黄庭坚（宋代）

穷儒忧乐与民同，何况朱轮职劝农。
终日虀盐供一饭，几时肤劝冒千峰。
未须丘垤占鸣鹳，只要朝廷起卧龙。
从此滂沱徧枯槁，爱民天子似仁宗。
赠蓬壶丁高士琴
白玉蟾（宋代）

瓠巴骑鲸上天去，伯牙成连亦千古。
浅世断无钟子期，弦中妙意为谁举。
春风春雨满潇湘，人在蓬窗闭竹房。
竹里鹃啼喉舌冷，花间莺宿梦魂香。
客从漓沅下衡岳，满怀诗愁无处着。
请君拂去水晶尘，瀹茗一了抚然作。
道人问予若为情，伊弦凄兮余莫听。
一春十病九困酒，三月都无二日晴。
俛首沉吟声一曲，吟扭一罢撚拨续。
初如雪泉嗽鸣玉，已转忽如雨簌簌。
於中亦有蟏蛸鸣，倏忽变作冷猿声。
始疑荆轲渡易水，乃是湘妃夜涕零。
昔从抚断南风了，羑里幽人始能晓。
可叹坛中苦杏花，山高水寒即声杳。
道人此意非人间，笑咏洞章锵佩环。
能令风舞下丹汉，云里大地垂头看。
世间鸡虫互得失，只好牧羊坐花石。
何为儿女谩昵昵，候虫时鸣徒戚戚。
输君朝朝在翠微，鹤已睡去人不知。
笑思古今一俯仰，弹到千山月落时。
君知否，梧桐枝上双燕语，
尽将万事等风絮。琴中日月何翛闲，
肯使事逐孤鸿度。
题江仲暹听鹤亭
张以宁（明代）

仙鹤在人世，长鸣思远空。
有人秋水上，倚杖月明中。
玉树三更露，银河万里风。
徘徊意无极，迟尔出樊笼。
忆匡山旧居五首 其二
释函是（明代）

泉冻无声钟漏稀，玉渊松影佛灯微。白分槛外千峰雪，红上炉边百衲衣。

海腊不寒梅落尽，山春两负雁空归。共谁曾住栖贤者，此夕风光能几违。
杭湖夜归
陆游（宋代）

野艇迢迢信所之，归来常及欲昏时。
陂塘烟重怨姑恶，林薄月明悲子规。
出谷寺钟初缥缈，穿篱绩火已参差。
欣然笑向应门说，又了浮生一首诗。
杂兴六言十首
刘克庄（宋代）

吾犹及见诸老，今谁可寄斯文。
有杰材怕寻斧，无妙质可受斤。
题鼓山超凡阁
白玉蟾（宋代）

输与黄龙第一筹，于今不到洞宾羞。九重城里圣箭子，三百年来粪扫头。

山月扶疏龛石冷，天风浩荡海槎浮。我来会得谦公意，竖起拳头向赵州。
黄田道中 其二
王允皙（清代）

险中谁着架山楼，地望参差岂自由？涧底长松无一语，茆檐倾水与梳头。
留题鉴远楼三首
李弥逊（宋代）

霜天晓日鉴中新，眼力由来未见真。
万古茫茫一尘迹，天山无际天无垠。
与诸友同坐梅下月雾凄清风琴泠然不类人世各
冯时行（宋代）

月冷逼疏影，梅孤泛清光。
儿曹窍孤竹，天风韵丝簧。
相将二三子，中夜聊徜徉。
泠泠白雪唱，滟滟碧霞觞。
清绝非人境，浩荡真醉乡。
飞花炯天星，坠叶呜瓦霜。
歌放满空阔，神融接混茫。
三山今何许，仙游谅荒唐。
人间有逍遥，岂阻路且长。
簪绂縻步武，得失煎肺肠。
役役少至老，过问或未尝。
以愚息我机，以学锄我荒。
以文导我兴，以酒发我狂。
使与风月亲，宁不荷彼苍。
夜久梅影偏，月亦邻西冈。
严风吹冠巾，白露沾衣裳。
归欤掩关卧，枕上从羲皇。
表兄丁行之俾予作山水一轴
王当（宋代）

秃发管城书不中。麝煤满砚随轻浓。
烟云变怪本无定，丹青故轻能形容。
解衣盘礴无人久，妙迹於今复何有。
挥毫要使真宰泣，叹息初非痴绝手。
辽东有人丁令威，去家得仙今暂归。
上界繁华异丘壑，安得长林大麓长追随。
联翩大轴要予写，敲冰不在鹅溪下。
吾既不能为乔松直干摩苍天，又不能为小童一线飞纸茑。
万里江山败平远，唤取画师阎立本。
依韵和吴正仲冬至
梅尧臣（宋代）

流光冉冉即衰迟，物趣回环似转规。
长景已知今日至，孤怀不比少年时。
阻陪上合鸳鸾後，且与南州父老期。
况有舂禾新酒熟，百分休放手中卮。
谢成都杨汇秀才惠邛州竹杖二首 其一
华镇（宋代）

临邛石上老龙孙，雪抱霜封有旧痕。耸削已知非俗物，更堪来自草玄门。
濂泉
成鹫（清代）

水晶帘捲蕊珠圆，造物谁知用意专。不碍虚空山借色，相依形意树笼烟。

猿窥断涧疑无地，鹤立澄潭别有天。旧隐不堪成契阔，隔江回首惜衰年。
读杜拾遗老瓦盆戏作
洪希文（元代）

此翁坦率性，长享瓮头春。觞客终颓玉，倾人懒注银。

干戈尘世泪，风月草堂身。赖尔有苏郑，情亲不厌贫。
京城第二十
文天祥（宋代）

当宁陷玉座，两宫弃紫微。
北城悲笳发，失涕万人挥。
乐游原晴望上中书李侍郎
钱起（唐代）

爽气朝来万里清，凭高一望九秋轻。
不知凤沼霖初霁，但觉尧天日转明。
四野山河通远色，千家砧杵共秋声。
遥想青云丞相府，何时开阁引书生。
婚嫁
陈起（宋代）

婚嫁债羁縻，何时是了期。
每嗟身外累，无出女和儿。
听漏寒无梦，添香夜有诗。
沈沈澄万境，梅影月初移。
枕上
陈起（宋代）

病与仇谋酒作成，药炉又复伴深更。
邻钟自是常时听，才到霜天分外清。
归岑山过惟审上人别业（一作归岑山留别）
灵一（唐代）

禅客无心忆薜萝，自然行径向山多。

知君欲问人间事，始与浮云共一过。
春归
林昉（宋代）

南北春归有许忙，一晴轻策度林塘。
柳摇别岸东风瘦，花落断桥流水香。
老去客游空剑气，日来心事只诗囊。
幽情一点云天远，独鸟无声飞夕阳。
春夜雨
张嵲（宋代）

小雨集春夜，忆居江汉时。
西园桃李树，到晚有余姿。
载酒绕阡陌，折芳恣遨嬉。
里闾多乐事，中年遭乱离。
飘零向十载，南来复再朞。
故园当日春，相见一天涯。
他乡花自发，山寺日初迟。
时节岂云异，身世自堪悲。
南乡子
盛颙（明代）

昨夜雨新收。晓来庭户绿阴稠。燕子不归帘半卷，回头。

单衣罢试冷香篝。

独自上危楼。风卷杨花乱滚愁。借问东君何处也，凝眸。

落红争逐水东流。
赠赵十 其二
韩淲（宋代）

薄梦惊秋晓，穷原喜夕阴。只知閒迤逦，不觉老侵寻。

鸟翼应知倦，蝉声亦和吟。酒阑诗更逸，岩寺记同临。
金陵怀古
陈元鉴（宋代）

英雄战守几春秋，虎踞龙蟠古石头。北固只凭江水在，中原长对夕阳愁。

曹刘谩有经营志，王谢空遗富贵羞。举目便怀千古恨，凤凰台上不须游。
百字令 题李升金璧二十四化长卷
顾太清（清代）

晚来恃好，映斜阳、二十四峰交错。依约红墙林外寺，楼阁参差错舞。

渔笛吹残，雁行初起，野艇冲烟渡。澄波如练，落霞远趁孤骛。

楚楚。返照晴岚，涂金刷翠，极目山无数。浓抹淡妆秋万里，冷到江头枫树。

江水长流，碧山无恙，阅尽狂今古。锦奴名字，千年片纸留住。
自题小照二首 其二
缪思勃（清代）

会心不远思悠然，池上闲吟慕乐天。一字安排犹未稳，芭蕉斜展石阑前。
双璧歌寄马叔宝
邹浩（宋代）

君不见朱公托身天地中，四方万货常憧憧。其间双璧最奇宝，万明日月生西东。

问公酬价初几所，一者千金一半此。精神肉好非不同，侧视裁差厚薄耳。

公心夙悟谁得窥，但无故橐无留赀。交贫族远富衣食，高义日与清风驰。

梁人有狱久不决，君臣相顾空嚬眉。公来答问只一语，群疑亟判如蓍龟。

须知成效异霄壤，颇恨儒冠多失之。多失之，胡弗思，他年薄俗待尔移，奈何璧价先自亏。
函谷关
汪遵（唐代）

脱祸东奔壮气摧，马如飞电毂如雷。
当时若不听弹铗，那得关门半夜开。
题危太朴所藏荥阳郑虔画秋峦横霭图
柯九思（元代）

虎头昔日称三绝，孰谓新图见郑虔。紫翠虚无晴嶂里，青红掩映夕阳前。

从知嘉赏归明主，应许神工迈昔贤。满目秋光无著处，此身疑在碧云巅。
挽赵秋晓
李昌辰（宋代）

诸老之中骨相奇，天胡遽使哲人萎。
每怀钓月池边乐，尚忆编茅亭下诗。
隔面树云劳我梦，伤心薤露为君悲。
典型已矣嗟何及，肠断天寒日暮时。
上元日同王丰甫叶梦授会饮
李纲（宋代）

当年玉辇侍端门，岂意风尘四海奔。正恐溪山太寥落，也将灯火照黄昏。

月华清切人千里，曲调凄凉酒一樽。多谢故人相煖热，感时抚事祗销魂。
【中吕】喜春来_潇潇夜雨滋
未知作者（元代）

潇潇夜雨滋黄菊，飒飒金凤翦翠梧，青灯相伴影儿孤。闻禁鼓，翠夜睡应无。
笔头风月时时过，眼底儿曹渐渐多，有人问我事如何？人海阔，无日不风波！
金钗翦烛金莲冷，玉鼎添香玉笋轻，软红深处听莺声。良夜永，樽有酒且消
停。
伤心白发三千丈，过眼金钗十二行，老来休说少年狂。都是谎，樽有酒且徜
徉。
黄金转世人何在？白日飞升谁见来？刘晨再要访天台。休分外，樽有酒且开
怀。
江山不老天如醉，桃李无言春又归，人生七十古来稀。图甚的，樽有酒且舒
眉。
推回尘世光阴磨，织老愁机日月梭，得婆婆处且婆婆。休笑我，樽有酒且高
歌。
座间明月清风我，门外红尘紫陌他，闲评鼎鼐怎调和？皆未可，樽有酒且高
歌。
春方好处花将过，人到荣时发已皤，求田问舍待如何？皆未可，樽有酒且高
歌。
芝兰满种功难就，荆棘都除力未周，百年心事两眉头。除是酒，消尽古今愁。
黄花篱下虽云乐，赤壁矶头气更豪，矶头篱下两相高。诗兴豪，沉醉乐陶陶。　四节
海棠过雨红初淡，杨柳无风睡正酣，杏烧红桃剪锦草揉蓝。三月三，和气盛
东南。
垂门艾挂狰狰虎，竞水舟飞两两凫，浴兰汤斟绿醑泛香蒲。五月五，谁吊楚
三闾！
天孙一夜停机暇，人世千家乞巧忙，想双星心事密话头翠。七月七，回首笑
三郎。
香橙肥蟹家家酒，红叶黄花处处秋，极追寻高眺望绝风流，九月九，莫负少
年游。
海棠颜色娇宜雨，扬柳腰肢瘦怯风，樱唇一点吐微红。可喜种，怎落在此门
中？
有如杨柳风前瘦，恰似桃花镜里羞，嫩红娇绿已温柔。从别后，虽瘦也风流。
笔端写出苏黄字，才调吟成李杜诗，潘安容貌沈腰肢，可喜死，是一个俊人
儿。
眼横秋水双波溜，眉耸春山八字愁，别来谁伴上妆楼？如转首，庭树忽惊秋。
玉鞭杨柳春风陌，绣毂梨花夜月阶，楚云湘雨梦阳台。休分外，花柳暗尘埃。
锦堂帘幕香风细，兰柱秋千夜月低，此情惟有落花知。人未归，愁听杜鹃啼。
淡烟微雨骊山晚，红叶黄花渭水寒，霓裳一曲破潼关。锦树残，闲煞玉阑干。
为闻金缕歌讴彻，不觉银瓶酒尽绝，管弦楼外月儿斜。沉醉也，不记玉人别。
水光山色堪图画，野鸭河豚味正佳，竹篱茅舍两三家。新酒压，客至捕鱼虾。
湘裙半露金莲剪，翠袖轻舒玉笋纤，花钿宜点黛眉尖。可喜脸，争忍立谦谦。
窄裁衫礻肯安排瘦，淡扫蛾眉准备愁，思君一度一登楼。凝望久，雁过楚天
秋。
不能够欢会空能够看，没乱煞心肠受用煞眼，一番相见一番难。几步间，如
隔万重山。
梦回酒醒初更过，月转南楼二鼓过，玉人低唤粉郎呵。休睡波，良夜苦无多！
愁怀似织情如醉，终日无心扫黛眉，良宵独自守孤帏。人未归，愁听子规啼。
冰肌自是生来瘦，那更分飞两下愁，别离情苦思悠悠。何日休？似水向东流。
家家艾虎悬朱户，处处菖蒲泛绿醑，浴兰汤缠彩索佩灵符。五月五，谁吊楚
三闾。
银河耿耿无云翳，乌鹊哓哓不夜栖，合双星言密约会佳期。七月七，回首泪
沾衣。
紫萸荐酒人怀旧，红叶经霞蟹正秋，乐登高闲眺望醉风流。九月九，莫负少
年游。
芙蓉烛底花开锦，杨柳楼头日弄阴，象牙床鸳鸯枕凤凰衾。休去寝，一片虎
狼心。
冠儿褙子多风韵，包髻团衫也不村，画堂歌管两般春。伊自忖，为烟月做夫
人？
两行带草连真字，四句尤云雨诗。东风吹与那人儿。他见时，知我害相思。
一棹
周密（宋代）

一棹归何处，西风夕照边。市丰招碓鼓，桥近落帆船。

竹密悬青雨，溪虚涨白烟。到家知不远，酒熟菊花前。
瑶台第一层 芙蓉山馆销寒第三集分题吴彩鸾写韵图
杨芳灿（清代）

写出蕊珠，仙子展、银光点素毫。娇鬟低亚，八千韵字，纤指能钞。

灵书留秘籍，想簪花、绝世丰标。痴憨甚，从旁袖手，却笑文箫。

萧条。佣书生计，便神仙、也觉无憀。笔床尘冷，砚池波涸，情障难销。

上清沦谪久，倩青禽、传语蓝桥。盼三霄。怅眠蚕字灭，跨虎人遥。
杂诗二十七首 其二十
曹勋（宋代）

柑花开密玉璘珣，香转薰风满坐闻。摘得一枝参鼻观，不妨终夕醒馀醺。
怀旧第一百七
文天祥（宋代）

故园花自发，无复故人来。
乱离朋友尽，幽佩为谁哀。
丽阳祠
俞德邻（宋代）

峭壁出蒙茏，澄溪深漭潒。碧瓦映朱扉，雕甍灿金榜。

巫觋纷后先，苾芬盛肸蚃。云此丽阳祠，桂籍夙所掌。

当时逢掖士，祈禬何穰穰。歘然梦寐通，其应捷影响。

我学非时须，青紫绝妄想。及兹值艰虞，乾坤倦摇荡。

山行愁虎狼，川游畏夔罔。故乡隔三秋，烟尘极坱莽。

神兮罔时怨，诃护迄来往。中夜若有闻，缥渺隘云仗。

及明泛逆溪，祥飙送双桨。
庐山杂兴二首
董嗣杲（宋代）

新桥迤逦去，胜迹遗仙佛。
想像名胜游，题字尚仿佛。
失笑我仆名，偃息松郁郁。
绝景借云掩，野香趁风拂。
看山意自消，令人厌簪绂。
随意幽行清，无缘逢俗物。
偈颂九十三首
释梵琮（宋代）

九月尽，十月初。
山下开田，山上开炉。
开田要博饭吃，开炉暖热身躯。
和李舍人秋日卧疾言怀
姚合（唐代）

闲卧襟情远，西风菊渐芳。虚窗通晓景，珍簟卷秋光。

果坠青莎通，尘离绿藓墙。药奁开静室，书阁出丛篁。

对酒吟难尽，思山梦稍长。王言生彩笔，朝服惹炉香。

松影幽连砌，虫声冷到床。诗成谁敢和，清思若怀霜。
送胡季昭谪象州
刘梦才（宋代）

绍兴宝庆百年馀，古往今来说二胡。论事直须弹恳切，立朝端二忍阿谀。

两贤幸属吾州有，万事何曾公议无。象郡新宁二同诏，九重天子正仪图。
【双调】乔牌儿
关汉卿（元代）

世情推物理，人生贵适意。想人间造物搬兴废，吉藏凶，凶藏吉。
【夜行船】富贵那能长富贵，日盈昃月满亏蚀。地下东南，天高西北，天地尚无完体。
【庆宣和】算到天明走到黑，赤紧的是衣食。凫短鹤长不能齐，且休题，谁是非。
【锦上花】展放愁眉，休争闲气。今日容颜，老如昨日。古往今来，恁须尽知，贤的愚的，贫的和富的。
【幺】到头这一身，难逃那一日。受用了一朝，一朝便宜。百岁光阴，七十者稀。急急流年，滔滔逝水。
【清江引】落花满院春又归，晚景成何济！车尘马足中，蚁穴蜂衙内，寻取个稳便处闲坐地。
【碧玉箫】乌兔相催，日月走东西。人生别离，白发故人稀。不停闲岁月疾，光阴似驹过隙。君莫痴，休争名利。幸有几杯，且不如花前醉。
【歇拍煞】恁则待闲熬煎、闲烦恼、闲萦系、闲追欢、闲落魄、闲游戏。金鸡触祸机，得时间早弃迷途。繁华重念箫韶歇，急流勇退寻归计。采蕨薇，洗是非；夷齐等，巢由辈。这两个谁人似得？松菊晋陶潜，江湖越范蠡。
蜀汉
陆游（宋代）

忆昔遨游蜀汉间，駸駸五十尚朱颜。
呼鹰雪闇天回路，采药云迷御爱山。
旧事已无人共说，征途犹与梦相关。
夕阳不觉凭阑久，待得林鸦接翅还。
癸巳中秋次韵答陈润珊并示江南留京诸子 其四
黄爵滋（清代）

要从出处见真吾，澄澈冰心贮玉壶。朋友多情谁管鲍，师生无负即欧苏。

观书镫下眼如月，待尔花时酒满觚。莫叹儒冠误秋鬓，他年勉力共鹏图。
颜子中池亭二首 其一
刘闻（元代）

池净天容湛，窗虚水气通。远山来户外，飞雨洒亭中。

薜荔含朝景，蒹葭集晚风。平生江海念，相对兴无穷。
送倪尚书赴召
华岳（宋代）

守节如初未足观，毫厘终始实其艰。
郑公勇却枢衡贵，卫叔羞居荷橐班。
冷暖万端炊饭顷，是非一著弈棋间。
江湖无限孤高客，拭目看公此召还。
氐州第一 赠西泠吴舒凫，即次观剧原韵
梁清标（清代）

帝里秋晴，喜逢越客，小堂笑燃华炬。四座全倾，单辞皆妙，不数华称三语。

相见频嗟，晚让尔、词场独据。辽左藜床，鲁城绛幔，谁争旗鼓。

优孟衣冠江左误。演西子湖边士女。丽句新填，蛮笺立草，漫道吟髭苦。

忆前宵、凉月下，鹅笙炙、重添桂醑。明日风烟，怅萍分、梁园人去。
观枪法
郑世元（清代）

闻声驰铁骑，过影走金蛇。进退真神捷，盘旋任屈斜。

毫光团白雪，风雨散梨花。一气如相贯，全身总被遮。

阴阳回地纽，狐媚遁天涯。仿佛陈安技，真堪任虎牙。
同范长官郑主簿送战船至盐屿江上奉酬应尉
林亦之（宋代）

相送长江风浪轻，尉仙真自好心情。
四更明月宿何处，鱼骨山前第一程。
送知府余少卿
强至（宋代）

朝野清风五十年，更留政绩与民传。
全家只饮东阳水，自古无民太守贤。
手把耕犁农业劝，足投庠校士风迁。
弗容惠爱终三载，倍使罢穷恋二天。
来暮井闾存昔讼，去思亭观有新篇，
倾城幼艾方遮道，尽日旌麾不得前。
尘土想趋层阙下，梦魂犹忆两溪边。
吾君正欲登耆哲，未放收身到地仙。
读房琯传有感
陆嵩（清代）

房琯空悲将略多，陈涛一战恨如何。早知幕府惟刘秩，应悔心轻曳落河。
题壁间 其一
米芾（宋代）

归来湖上寺，顿觉清有馀。月色何太白，照人心腑纾。
行香子
沈端节（宋代）

烟淡回塘。月浸疏篁。一枝□、压尽群芳。＿然风度，玉质金章。有许多清，许多韵，许多香。

中酒情怀，琢句心肠。倚屏山、子细端相。冰芽初试，柑子新尝。更绮窗前，冰壶畔，看匀妆。
鸡窗绩学图为李少参赋
张吉（明代）

公昔妙龄时，远心何迤演。屏除声利习，沈浸诸经典。

圣轨载周旋，天机泳深浅。茅斋敞虚牖，昼静湘帘捲。

微风吹落花，凌乱点苍藓。四听转寂寞，万虑都消遣。

独遗咿喔声，长短傍幽显。只今三十年，驱毂吁蹇蹇。

披图忽高唱，俯仰情已缅。拂拭旧窗棂，尘编聊自展。
新隐四首·南峰
王洋（宋代）

郭外溪流溪外山，山峰长在白云间。
开怀幸对百年友，屈指何云一日颜。
烦燠尚宽秋占野，林峦欲暮鸟知还。
夜归犹隔溪桥水，不记重门欲上关。
归乐
李珵（明代）

戎衣脱却别辕门，万里归心忆故园。塞北风尘今已远，岭南烟景自长存。

青山绿水鸥千点，紫蟹红螺酒一樽。日与邻翁相款洽，古榕阴下醉盘桓。
邓掾知言再和暮春诗见视过形推奖有意论诗报作三首 其二
晁说之（宋代）

君侯哦苦淡，雅不爱深红。冷眼看春尽，愁肠欲海空。

近寻山谷体，远到建安风。只恐妨高步，令君似我穷。
寄赠张县丞
吕南公（宋代）

二年来往南丰路，饱听乡民说县丞。刚果已如秋汉鹗，洁清仍县玉壶冰。

室无奸吏纵横入，门有书生旦暮登。何事廉车帷幕厚，不将高位待贤能。
次韵王郁林
苏轼（宋代）

晚途流落不堪言，海上春泥手自翻。
汉使节空馀皓首，故侯瓜在有颓垣。
平生多难非天意，此去残年尽主恩。
误辱使君相抆拭，宁闻老鹤更乘轩。
再题浯溪
卢察（宋代）

逆孽滔天乱大伦，忠邪淆杂竟何分。
欲知二圣巍巍力，止在浯溪一首文。
懒性
释文珦（宋代）

懒性难趋世，深本自养蒙。
得閒真可乐，未死已知空。
阴壑长留雪，乔林易有风。
见闻今又绝，眼暗耳全聋。
寄李处士
孟贯（唐代）

僧话磻溪叟，平生重赤松。夜堂悲蟋蟀，秋水老芙蓉。

吟坐倦垂钓，闲行多倚筇。闻名来已久，未得一相逢。
耒阳溪夜行
张九龄（唐代）

乘夕棹归舟，缘源路转幽。
月明看岭树，风静听溪流。
岚气船间入，霜华衣上浮。
猿声虽此夜，不是别家愁。
长短句四时问四首 其二
赵友直（宋代）

试问夏祝融，何事苦凭陵。安得金风起天末，大驱凉雨涤炎蒸。
次韵叙李提刑往临先正治并所闻先正论桃源事
项安世（宋代）

畴昔拜臞仙，桃源问果然。
洞非人世外，花在此心边。
寂寂蒸霞地，沉沉浴日天。
南阳刘子骥，独泛问津船。
过京口以南见竹林
杨万里（宋代）

行从江北别梅兄，归到江南见竹君。
却忆西湖湖上寺，梅花如雪竹如云。
西河 悼曹素云
蒋春霖（清代）

芳信断。莺帘恨事谁管。笼鹦生小忒聪明，妒春命短。

玉奴狂约嫁东风，钗头栖凤先散。

记深夜、温翠盏。药窗花影零乱。丝丝红冷唾壶冰，镜眉未展。

怨鸿还说不伤心，龙绡都儭香汗。

只今泪点凝素练。挽春魂难画娇面。除梦应羞重见。

奈梨云瘦尽，罗屏薰换。残月相思和天远。
寄题麾羽轩
刘崧（元代）

诸葛南征且未回，城头华构立崔嵬。手麾白羽当轩坐，目送晴云度水来。

士马合围鱼贯出，旌旗分队雁行开。极知裘带从容地，笳鼓时时送酒杯。
再次阿敌韵寄舒大士兼简微首座 其四
李彭（宋代）

室迩会面稀，轫发分首别。缅思耐久交，不为翕翕热。

祇夜在贝多，有怀时间阅。嚬伸三昩起，燕坐真适悦。
苏小小墓
权德舆（唐代）

万古荒坟在，悠然我独寻。寂寥红粉尽，冥寞黄泉深。

蔓草映寒水，空郊暧夕阴。风流有佳句，吟眺一伤心。
张硕重寄杜兰香
曹唐（唐代）

碧落香销兰露秋，星河无梦夜悠悠。灵妃不降三清驾，

仙鹤空成万古愁。皓月隔花追款别，瑞烟笼树省淹留。

人间何事堪惆怅，海色西风十二楼。
过云洞岭宿暮村田家
蓝智（明代）

马度危峰雪未乾，鸦鸣荒馆日初残。少陵自爱羌村好，太白空歌蜀道难。

万里敢辞王事苦，一杯聊放客怀宽。梅花相伴天涯远，月色江声对倚栏。
为人题画兰 其三
秦树声（清代）

寒花有晚节，犹伤天地秋。虽各一时秀，论心耻与俦。
即事
俞桂（宋代）

吹落杨花春事了，小池新绿雨添痕。
育蚕时节寒犹在，村落人家半掩门。
山鬼行
周紫芝（宋代）

黑风夜度鹙鸧高，黄狐出窟山鬼号。江空人静雪飞急，城头击柝催鸣刁。

老翁愁寒小儿哭，薪如黄金米如玉。将军半醉猎城南，铁马敲冰响山谷。
丙申三月从平章左公总戎临安过南山访杨铁崖
吴哲（宋代）

旂旐晨趋十万军，卫青幕府事纷纷。
卧龙不远沧溟窟，走马来纷馆阁文。
春过名山花乱落，雨晴飞瀑路难分。
先生高伴洪厓啸，独向溪边望白云。
孟明田舍
吕本中（宋代）

未嫌衰病出无驴，尚喜冬来食有鱼。往事高低半枕梦，故人南北数行书。

茅茨独倚风霜下，粳稻微收雁鹜馀。欲识渊明只公是，尔来吾亦爱吾庐。